Pčolinský, Peter, poslanec NR SR (2016-09-13):
Ďakujem pekne. Vážený pán predsedajúci, vážené dámy, vážení páni, milí hostia. Hrdo, odborne a slušne, už včera som zmenil tento slogan pána Danka, ktorý mal na bilbordoch pred voľbami, na pyšne, amatérsky a neslušne. Pán predseda Danko chce meniť rokovací poriadok, avšak pán Danko je v tejto Národnej rade tak dlho ako ja, teda pár mesiacov. Ja by som si však nedovolil po tak krátkom čase navrhovať úpravu rokovacieho poriadku a teda práce poslancov. Mohol by som totiž spôsobiť deštrukciu zasadania Národnej rady a možno aj hystériu u niektorých poslancov. Skúsim to však vysvetliť polopatistickejšie. V tomto našom chráme slova by totiž malo byť samozrejmé, že sa tu diskutuje, oponuje a samozrejme občas aj poháda. Ale určite by sme však nemali trestať tých ľudí, ktorí si to nezaslúžia. Naše rokovania sú zo zákona verejné, ak Národná rada nerozhodne inak. Kancelária pána predsedu Danka by preto mala si plniť svoju povinnosť a zabezpečiť plynulý online prenos z rokovaní. V opačnom prípade sme totiž my, poslanci, nútení robiť online prenos internetu našich facebookových stránok. A to nie je, pán Danko, urážka histórie, ani útočenie do osobných stavov, ako tvrdíte, ale suplovanie vašej práce. A čo sa týka vzájomného selfovania, tak s týmto sa súhlasiť dá. Nemali by sme takýmito narcistickými selfovaniami deštruovať tento parlament. Ale vy ste tiež povedali, že opozícia má jedno právo, teda nemala by mať žiadne právo, čím ste vlastne priznali, že aj toto naše jediné vystúpenie, jediné právo vystúpiť v rozprave nám chcete maximálne okresať a najlepšie by bolo, keby ste nás rovno umlčali. Vážený pán predseda Danko, vy sa mylne domnievate, že týmito zmenami umlčíte pána poslanca v tričku. Avšak ten vám už jasne v rozprave odkázal, že neumlčíte. Naďalej si bude chodiť v tričku, naďalej bude používať transparenty a ako sám povedal, kašle na vaše pokuty. Tak sa teda pýtam, na čo sú potom tieto zmeny? To naozaj idete trestať tých ľudí, ktorí si to nezaslúžia? Viete, čo si o tomto myslia bežní ľudia? Žeby sa radšej mali riešiť ich problémy a nie vaše osobné kompetencie, ktoré si chcete výrazným spôsobom posilniť. Taktiež sa na vás obracajú občania a pýtajú sa, kedy konečne ako predseda vládnej strany zabránite deštrukcii, ktorá ničí túto krajinu a spôsobuje hystériu medzi ľuďmi. Ale najviac by ľudí zaujímalo, prečo je rokovacia sála, teda okrem hlasovaní, poloprázdna. Na poslaneckom grémiu som ja osobne túto otázku otvoril, ale nedočkal som sa žiadnej relevantnej odpovede. Napríklad, pýtali ste sa na poslaneckom grémiu, že veď povedzte, čo vám vadí, alebo čo by ste upravili. Tak napríklad mne osobne vadí, že nedávny gazda koaličnej strany sa skoro vôbec neukáže v parlamente, nehlasuje, úplne ignoruje rokovania parlamentu a zatiaľ má ospravedlnený len jeden jediný deň. A to je deň, kedy bol na majstrovstvách Európy vo futbale na zápase Slovensko – Anglicko. Toto vám nevadí, pán Danko, že tento poslanec poberá každý mesiac skoro 3-tisíc euro a pritom ho tu vôbec nevidíme? Je tu 149 svedkov. Kedy ako predseda Národnej rady zakročíte proti tomuto plytvaniu peňazí? A teraz za nás východniarov. Vážený pán predseda Andrej Danko, nedumajce sebe, že keď schválice toten zákon, že še daco zmení. Poslanci sebe aj tak budú robic, co še im ľúbi, a vy s tym neurobice nič. Venujme še radšej tomu, aby už še ľudzom na Slovensku žilo lepší. Alebo aj u vas plací, že už neznace co od rozkoše? Znace, jak še u nás hutorí ľudzom, co furt coška vydumujú? Že sú jak s mechom uderení. A ten váš návrh rokovacieho poriadku mi pripadá presne tak. Ďakujem. (Potlesk.)